Predkladacia správa

Návrh zákona, ktorým sa mení a  dopĺňa zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov bol vypracovaný na základe bodu C.10 uznesenia vlády k návrhu rozpočtu verejnej správy na roky 2005 až 2007. 

Dôvodom na jeho vypracovanie je potreba zabezpečiť zvýšenie príjmovej časti osobitných účtov subjektov, ktoré pôsobia v režime zákona č. 328/2002 Z.z., ako aj zníženie celkových dopadov na verejné financie, prostredníctvom niektorých zmien platnej úpravy, najmä v oblasti poberania dávok poskytovaných policajtom alebo vojakom počas dočasnej neschopnosti, poskytovania náhrady škody, priznávania a vyplácania výsluhového príspevku a výsluhového dôchodku, poskytovania rekreačnej a kúpeľnej starostlivosti a platenia odvodov na poistné na sociálne zabezpečenie. 

Návrh zákona si nevyžiada zvýšené náklady zo štátneho rozpočtu, ani nebude mať dopad na rast zamestnanosti, naopak predpokladá sa úspora verejných financií. 

Návrh zákona bol 26. októbra 2004 prerokovaný v Legislatívnej rade vlády Slovenskej republiky. Jej pripomienky boli do návrhu zákona zapracované. 

Návrh zákona sa predkladá na rokovanie vlády Slovenskej republiky bez rozporov.